CELEX: E2013C0303
Language: lt
Date: 1373414400000
Title: 2013 m. liepos 10 d. ELPA priežiūros institucijos sprendimas Nr. 303/13/COL dėl Šiaurės Norvegijos Užsakomųjų skrydžių fondo schemos (Norvegija)

10.4.2014   
            
            
               LT
            
            
               Europos Sąjungos oficialusis leidinys
            
            
               L 107/69
            
         ELPA PRIEŽIŪROS INSTITUCIJOS SPRENDIMAS
   Nr. 303/13/COL
   2013 m. liepos 10 d.
   dėl Šiaurės Norvegijos Užsakomųjų skrydžių fondo schemos (Norvegija)
   ELPA PRIEŽIŪROS INSTITUCIJA (TOLIAU – INSTITUCIJA),
   ATSIŽVELGDAMA į Europos ekonominės erdvės susitarimą (toliau – EEE susitarimas), ypač į jo 61 straipsnį ir 26 protokolą,
   ATSIŽVELGDAMA į ELPA valstybių susitarimą dėl Priežiūros institucijos ir Teisingumo Teismo įsteigimo (toliau – Susitarimas dėl Priežiūros institucijos ir Teismo), ypač į jo 24 straipsnį,
   ATSIŽVELGDAMA į Susitarimo dėl Priežiūros institucijos ir Teismo 3 protokolą (toliau – 3 protokolas), ypač į jo I dalies 1 straipsnio 2 dalį ir II dalies 6 straipsnį ir 7 straipsnio 4 dalį,
   kadangi:
   I.   FAKTAI
   1.   Procedūra
   
               (1)
            
            
               Po diskusijų su Institucija iki pranešimo pateikimo, 2012 m. gegužės 2 d. raštu, Norvegijos valdžios institucijos pranešė apie valstybės pagalbos Šiaurės Norvegijos Užsakomųjų skrydžių fondui schemą pagal 3 protokolo I dalies 1 straipsnio 3 dalį (1).
            
         
               (2)
            
            
               2012 m. birželio 27 d. raštu (2) Institucija pranešė Norvegijos valdžios institucijoms apie savo sprendimą pradėti 3 protokolo I dalies 1 straipsnio 2 dalyje ir II dalies 6 straipsnio 1 dalyje nustatytą oficialią tyrimo procedūrą dėl planų teikti pagalbą pagal Šiaurės Norvegijos Užsakomųjų skrydžių fondo schemą.
            
         
               (3)
            
            
               Apie Institucijos sprendimą (Nr. 246/12/COL) pradėti procedūrą paskelbta Europos Sąjungos oficialiajame leidinyje ir jo EEE priede (3).
            
         
               (4)
            
            
               Norvegijos valdžios institucijos pateikė savo pastabas dėl Sprendimo Nr. 246/12/COL 2012 m. rugpjūčio 27 d. raštu (4).
            
         
               (5)
            
            
               Institucija gavo aštuonių suinteresuotų trečiųjų šalių pastabas dėl Sprendimo Nr. 246/12/COL (5).
            
         
               (6)
            
            
               Norvegijos valdžios institucijos 2012 m. lapkričio 15 d. (6) ir 2013 m. balandžio 23 d. (7) raštais pateikė savo pastabas dėl trečiųjų šalių pateiktų pastabų.
            
         2.   Siūlomos priemonės aprašymas
   2.1.   Užsakomųjų skrydžių fondo schema
   
               (7)
            
            
               Pagal šią priemonę numatyta sukurti Užsakomųjų skrydžių fondo schemą (toliau – Užsakomųjų skrydžių fondas arba schema), pagal kurią bus teikiama pagalba įmonėms, organizuojančioms keliones užsakomaisiais skrydžiais (8) į tris Šiaurės Norvegijos apskritis – Nordlandą, Tromsę ir Finnmarką (toliau – apskritys). Užsakomųjų skrydžių fondas bus ne pelno įmonė, per kurią bus teikiama pagalba. Užsakomųjų skrydžių fondo kapitalizacijai bus panaudotos visų trijų apskričių lėšos.
            
         
               (8)
            
            
               Schema bus taikoma užsakomiesiems skrydžiams į visus Šiaurės Norvegijos oro uostus. Pasak Norvegijos valdžios institucijų, jos tikisi, kad pagal schemą bus naudojami tik dideli orlaiviai (9), nes paprastai tik tokie orlaiviai tinka užsakomiesiems skrydžiams (10). Perteklinių pajėgumų esama visuose Šiaurės Norvegijos oro uostuose.
            
         
               (9)
            
            
               Pagalba bus padengiama iki 25 % visų užsakomojo skrydžio sąnaudų, kelionių organizatoriaus patirtų organizuojant tinkamus skrydžius, ir ji bus teikiama tik tokioms sąnaudoms padengti (11).
            
         
               (10)
            
            
               Norvegijos valdžios institucijos numato, kad įsteigtas Užsakomųjų skrydžių fondas paskatins pradėti 16 užsakomųjų skrydžių serijų (12), kurių kiekvieną sudarys po septynis grįžtamuosius reisus, t. y. iš viso 112 grįžtamųjų reisų, per pirmus metus. 60 % vietų užimtumas (13) yra „blogiausias scenarijus“, kuriam esant pagalbos intensyvumas bus didžiausias. (14) Numatant, kad vidutinis vietų užimtumas bus 60 %, apskaičiuota bendra metinė Užsakomųjų skrydžių fondo pagalbos suma turėtų būti apie 8 400 000 NOK (15).
            
         
               (11)
            
            
               Ši schema yra Norvegijos valdžios institucijų nuoseklios regioninės plėtros strategijos dalis. Vienas svarbiausių Norvegijos „Tolimosios šiaurės politikos“ tikslų yra „regioninėmis ir nacionalinėmis pastangomis, bendradarbiaujant su užsienio partneriais ir suinteresuotomis vietos gyventojų grupėmis, sudaryti palankias sąlygas užimtumui, vertės kūrimui ir gerovei visoje šalyje“ (16). Turizmui tenka svarbi vieta Šiaurės Norvegijos politikoje siekiant neleisti, kad toliau mažėtų gyventojų, šiuo tikslu kuriant darbo vietas turizmo pramonėje. Užsakomųjų skrydžių fondas taip pat minimas Norvegijos Vyriausybės turizmo strategijoje (17). Pastangos didinti turizmą siekiant, kad gyventojų nemažėtų, yra svarbi Nordlando, Tromsės ir Finmarko apskričių regioninės valdžios institucijų politikos kryptis (18).
            
         
               (12)
            
            
               Užsakomųjų skrydžių fondas tikriausiai bus įsteigtas kaip visoms trim apskritims priklausanti įmonė. Užsakomųjų skrydžių fondo direktorių valdyba paskirs grupę, kuri tenkins nustatytus kriterijus atitinkančias paraiškas suteikti pagalbą pagal šią schemą.
            
         2.2.   Objektyvus ir potencialus pagalbos priemonės poveikis
   
               (13)
            
            
               Užsakomųjų skrydžių fondo tikslas yra padidinti oro uostų naudojimą Šiaurės Norvegijoje ir taip skatinti regiono ekonominę plėtrą. Šia pagalbos priemone tikimasi sumažinti su užsakomųjų (nereguliarių) skrydžių į Šiaurės Norvegiją organizavimu siejamą ekonominę riziką.
            
         
               (14)
            
            
               Visose trijose apskrityse gyventojų tankis mažas, vidutiniškai 4,2 gyventojo kvadratiniame kilometre, taigi jos priskirtinos „rečiausiai apgyvendintiems regionams“, kaip apibrėžta Institucijos regioninės pagalbos gairėse (19). Be to, šiose apskrityse mažėja gyventojų.
            
         
               (15)
            
            
               Anksčiau su Šiaurės Norvegija jungė keletas užsakomųjų skrydžių maršrutų, bet jie nebuvo sėkmingi (20). To priežastis galėjo būti užsakomiesiems skrydžiams taikomos atšaukimo taisyklės. Atšaukti skrydį, kai iki jo lieka nedaug laiko, labai brangiai kainuoja. Galutinis užsakomojo skrydžio atšaukimo ar patvirtinimo terminas yra keli mėnesiai iki užsakomųjų skrydžių serijos pradžios. Jeigu iki šio termino parduodama nedaug bilietų, užsakomųjų skrydžių serija dažnai atšaukiama, antraip kelionių organizatorius rizikuotų, kad jam teks mokėti atšaukimo mokestį arba patirti nuostolių dėl pustuščio orlaivio. Turizmo pramonės dalyviai mano, kad sumažinus šią riziką įvyktų daug daugiau skrydžių, jie galbūt net būtų pelningi. Vis dėlto atrodo, kad kelionių organizatoriai, užuot laukę ir tikėjęsi gauti pelno dėl bilietų pirkimo prieš pat skrydį, yra linkę verčiau atšaukti skrydžius, kad nereikėtų skristi pustuščiais orlaiviais.
            
         
               (16)
            
            
               Įvertintas turizmo poveikis trijų apskričių ekonomikai 2010 m. sudarė apie 14 mlrd. NOK. Į jį įskaičiuotas ir tiesioginis, ir netiesioginis turizmo poveikis (21). Tolesnėje lentelėje pateikta pavyzdžių, kiek iš turistų uždirbo įvairūs trijų apskričių pramonės sektoriai (22).
               
                           Apskritis/pramonės sektorius
                        
                        
                           Maistas ir gėrimai
                        
                        
                           Keleivių vežimas
                        
                        
                           Renginiai ir pramogos
                        
                        
                           Maistas ir gėrimai
                        
                        
                           Apranga ir avalynė
                        
                        
                           Suvenyrai, žemėlapiai ir kt.
                        
                     
                           Finmarkas
                        
                        
                           311,7 mln.
                        
                        
                           470,8 mln.
                        
                        
                           51,1 mln.
                        
                        
                           192,9 mln.
                        
                        
                           45,8 mln.
                        
                        
                           23,2 mln.
                        
                     
                           Tromsė
                        
                        
                           453,9 mln.
                        
                        
                           1457,8 mln.
                        
                        
                           80,0 mln.
                        
                        
                           250,8 mln.
                        
                        
                           59,6 mln.
                        
                        
                           31,6 mln.
                        
                     
                           Nordlandas
                        
                        
                           664,0 mln.
                        
                        
                           2654,6 mln.
                        
                        
                           110,3 mln.
                        
                        
                           428,7 mln.
                        
                        
                           101,9 mln.
                        
                        
                           46,6 mln.
                        
                     
         
               (17)
            
            
               Šiaurės Norvegijos viešbučių pramonės problemos yra perteklinis pajėgumas ir per mažas veiklos pelnas. Be to, turimi pajėgumai labai nevienodai panaudojami per ištisus metus. Sunkumų turizmo pramonei kelia daugelio darbo vietų sezoniškumas. Norvegijos valdžios institucijų manymu, taikoma pagalbos schema padidins turizmą ne sezono metu, o tai itin padės užimtumui turizmo pramonėje. 2012 m. įvertinta, kad keliautojai, atvykę į Šiaurės Norvegiją, šiame regione išleistų 9 000 NOK (vienam asmeniui) (23). Norvegijos valdžios institucijų manymu, nedidelė pagalba iš Užsakomųjų skrydžių fondo paskatins turistus išleisti kur kas daugiau pinigų šioje teritorijoje, kuriai skirta pagalbos schema. Tai parodyta tolesnėje lentelėje (24).
               
                           Vidutinis vietų užimtumas orlaivyje
                        
                        
                           Turistų skaičius pirmaisiais metais
                        
                        
                           Užsakomųjų skrydžių fondo pagalbos suma
                        
                        
                           Turistų išlaidos
                        
                        
                           Užsakomųjų skrydžių fondo išlaidų ir turistų išlaidų santykis proc.
                        
                     
                           60 %
                        
                        
                           10 714 
                        
                        
                           8 400 000 
                        
                        
                           96 422 400 
                        
                        
                           8,7 %
                        
                     
                           61 %
                        
                        
                           10 892 
                        
                        
                           7 980 000 
                        
                        
                           98 029 440 
                        
                        
                           8,1 %
                        
                     
                           62 %
                        
                        
                           11 071 
                        
                        
                           7 560 000 
                        
                        
                           99 636 480 
                        
                        
                           7,6 %
                        
                     
                           63 %
                        
                        
                           11 249 
                        
                        
                           7 140 000 
                        
                        
                           101 243 520 
                        
                        
                           7,1 %
                        
                     
                           64 %
                        
                        
                           11 428 
                        
                        
                           6 720 000 
                        
                        
                           102 850 560 
                        
                        
                           6,5 %
                        
                     
                           65 %
                        
                        
                           11 606 
                        
                        
                           6 300 000 
                        
                        
                           104 457 600 
                        
                        
                           6,0 %
                        
                     
                           66 %
                        
                        
                           11 785 
                        
                        
                           5 880 000 
                        
                        
                           106 064 640 
                        
                        
                           5,5 %
                        
                     
                           67 %
                        
                        
                           11 964 
                        
                        
                           5 460 000 
                        
                        
                           107 671 680 
                        
                        
                           5,1 %
                        
                     
                           68 %
                        
                        
                           12 142 
                        
                        
                           5 040 000 
                        
                        
                           109 278 720 
                        
                        
                           4,6 %
                        
                     
                           69 %
                        
                        
                           12 321 
                        
                        
                           4 620 000 
                        
                        
                           110 885 760 
                        
                        
                           4,2 %
                        
                     
                           70 %
                        
                        
                           12 499 
                        
                        
                           4 200 000 
                        
                        
                           112 492 800 
                        
                        
                           3,7 %
                        
                     
                           71 %
                        
                        
                           12 678 
                        
                        
                           3 780 000 
                        
                        
                           114 099 840 
                        
                        
                           3,3 %
                        
                     
                           72 %
                        
                        
                           12 856 
                        
                        
                           3 360 000 
                        
                        
                           115 706 880 
                        
                        
                           2,9 %
                        
                     
                           73 %
                        
                        
                           13 035 
                        
                        
                           2 940 000 
                        
                        
                           117 313 920 
                        
                        
                           2,5 %
                        
                     
                           74 %
                        
                        
                           13 213 
                        
                        
                           2 520 000 
                        
                        
                           118 920 960 
                        
                        
                           2,1 %
                        
                     
                           75 %
                        
                        
                           13 392 
                        
                        
                           2 100 000 
                        
                        
                           120 528 000 
                        
                        
                           1,7 %
                        
                     
                           76 %
                        
                        
                           13 571 
                        
                        
                           1 680 000 
                        
                        
                           122 135 040 
                        
                        
                           1,4 %
                        
                     
                           77 %
                        
                        
                           13 749 
                        
                        
                           1 260 000 
                        
                        
                           123 742 080 
                        
                        
                           1,0 %
                        
                     
                           78 %
                        
                        
                           13 928 
                        
                        
                           840 000 
                        
                        
                           125 349 120 
                        
                        
                           0,7 %
                        
                     
                           79 %
                        
                        
                           14 106 
                        
                        
                           420 000 
                        
                        
                           126 956 160 
                        
                        
                           0,3 %
                        
                     
                           80 %
                        
                        
                           14 285 
                        
                        
                           0
                        
                        
                           128 563 200 
                        
                        
                           0,0 %
                        
                     
         2.3.   Pagalbos priemonės nacionalinis teisinis pagrindas
   
               (18)
            
            
               Užsakomųjų skrydžių fondo biudžetas bus sudarytas atitinkamų apskričių kapitalo injekcijomis. Teikiamos pagalbos teisinis pagrindas bus apskričių valdžios institucijų sprendimai dėl biudžeto (25).
            
         
               (19)
            
            
               Užsakomųjų skrydžių fondui bus leidžiama teikti pagalbą jo įstatuose nustatyta tvarka; fondas su pagalbos gavėjais sudarys nustatytos formos sutartis.
            
         2.4.   Pagalbos gavėjai
   
               (20)
            
            
               Užsakomųjų skrydžių fondo pagalbos prašys kelionių, t. y. užsakomųjų skrydžių, organizatoriai. Visoms Užsakomųjų skrydžių fondui teikiamoms paraiškoms turės pritarti trys šalys:
               
                           —
                        
                        
                           kelionių organizatorius – tiesioginis pagalbos gavėjas;
                        
                     
                           —
                        
                        
                           turizmo vietovės paslaugų teikėjas. Juo gali būti turizmo maršruto valdymo bendrovė, viešbutis, turizmo centras ar bet koks kitas komercinių turizmo paslaugų teikėjas. Užsakomųjų skrydžių fondas neteiks pagalbos „tik skrydžių projektams“. Reikės įrodyti, kad teritorijoje, kuriai remti skirta ši pagalbos schema, organizuojamos turistinės kelionės apima ir „vietos susitarimą“, kurio vertė yra bent 800 NOK vienam turistui;
                        
                     
                           —
                        
                        
                           oro vežėjas, kuris privalo pranešti apie visas su užsakomųjų skrydžių serija susijusias sąnaudas, terminus, baudas, įsipareigojimus ir atsakomybę.
                        
                     
         
               (21)
            
            
               Užsakomųjų skrydžių fondo pagalbą tvirtinanti grupė gali atmesti paraišką, jei:
               
                           —
                        
                        
                           pasiekta leistina Užsakomųjų skrydžių fondo direktorių valdybos nustatyta atitinkamo laikotarpio pagalbos lėšų riba;
                        
                     
                           —
                        
                        
                           manoma, kad kuris nors iš pagalbos gavėją remiančių partnerių nepajėgs pasiekti reikiamų paraiškoje nurodytų komercinės veiklos rezultatų;
                        
                     
                           —
                        
                        
                           paraiška yra neišsami arba parengta nesilaikant Užsakomųjų skrydžių fondo paskelbtų gairių.
                        
                     
         
               (22)
            
            
               Užsakomųjų skrydžių fondas teiks pagalbą įmonėms, organizuojančioms keliones užsakomaisiais skrydžiais į Šiaurės Norvegiją. Tokie kelionių organizatoriai gali būti įsisteigę Šiaurės Norvegijoje ar kitoje vietoje, EEE ar už jos ribų.
            
         2.5.   Pagalbos intensyvumas, tinkamos finansuoti sąnaudos, sutapimas su kitomis pagalbos schemomis
   
               (23)
            
            
               Pagalba bus padengiama iki 25 % visų užsakomojo skrydžio sąnaudų ir ji bus teikiama tik tokioms sąnaudoms padengti (t. y. turistinių kelionių organizatoriaus sutarties su oro vežėju finansiniams įsipareigojimams įvykdyti). Jokios kitos kelionių organizatorių patirtos sąnaudos nėra tinkamos finansuoti pagal šią schemą.
            
         
               (24)
            
            
               Pagalba bus apskaičiuojama remiantis „vidutiniu vietų užimtumu“ per atitinkamos užsakomųjų skrydžių serijos skrydžius, išskyrus tuščių orlaivių skrydžius (26). Vietų užimtumas bus nustatomas dalijant tikrąjį išvykstančių keleivių skaičių iš didžiausio vietų skaičiaus orlaivyje. Keleivių duomenys bus gauti remiantis oficialia Norvegijos oro uostų administracijos informacija. Į tuščių orlaivių skrydžius nebus atsižvelgiama skaičiuojant vidutinį vietų užimtumą, bet jie bus įtraukti skaičiuojant visas tinkamas finansuoti užsakomųjų skrydžių serijos sąnaudas.
            
         
               (25)
            
            
               Kelionių organizatoriai privalės nustatyti nenuostolingumo ribą, kuri bus lygi 80 % vietų užimtumui (27). Jei pardavus bilietus bus užimta tik 60 % ar dar mažiau vietų orlaivyje, Užsakomųjų skrydžių fondas kelionių organizatoriui kompensuos 25 % užsakomojo skrydžio sąnaudų ir tai bus didžiausias leistinas pagalbos intensyvumas. Taigi didžiausia (25 %) parama bus skiriama, kai vietų užimtumas bus 60 % ar dar mažesnis. Vietų užimtumui pasiekus 80 % pagalba nebebus teikiama. Tai parodyta tolesnėje lentelėje (28).
               
                           Vietų užimtumas
                        
                        
                           Apyvarta (NOK)
                        
                        
                           Užsakomųjų skrydžių fondo pagalbos suma (NOK)
                        
                     
                           50 %
                        
                        
                           187 500 
                        
                        
                           75 000 
                        
                     
                           55 %
                        
                        
                           206 250 
                        
                        
                           75 000 
                        
                     
                           60 %
                        
                        
                           225 000 
                        
                        
                           75 000 
                        
                     
                           65 %
                        
                        
                           243 750 
                        
                        
                           56 250 
                        
                     
                           70 %
                        
                        
                           262 500 
                        
                        
                           37 500 
                        
                     
                           75 %
                        
                        
                           281 250 
                        
                        
                           18 750 
                        
                     
                           80 %
                        
                        
                           300 000 
                        
                        
                           0
                        
                     
         
               (26)
            
            
               Jei per užsakomųjų skrydžių seriją naudojamame orlaivyje vietų užimtumas bus nuo 60 iki 80 %, iš Užsakomųjų skrydžių fondo skirta išmoka bus padengti kelionių organizatoriaus nuostoliai, susiję su ta užsakomųjų skrydžių serija. Tolesniame grafike parodyta, kaip veiks Užsakomųjų skrydžių fondas (29).
               
                  
            
         
               (27)
            
            
               Kaip parodyta šiame grafike, jeigu vietų užimtumas per skrydžius nesieks 60 %, kelionių organizatorius patirs nuostolių, nes jo apyvartos kartu su gauta 25 % intensyvumo pagalba nepakaks, kad būtų pasiekta nenuostolingumo riba. Užsakomųjų skrydžių fondo finansinė pagalba padengs kelionių organizatoriaus nuostolius tik tada, kai vietų užimtumas bus nuo 60 iki 80 %
            
         
               (28)
            
            
               Pagalbos lėšos bus išmokėtos iš Užsakomųjų skrydžių fondo kelionių organizatoriams po to, kai užsakomųjų skrydžių į Šiaurės Norvegiją serijos bus užbaigtos ir Užsakomųjų skrydžių fondo pagalbą tvirtinanti grupė bus įvertinusi ir patvirtinusi, kad tenkinami visi pagalbos suteikimo kriterijai.
            
         
               (29)
            
            
               Užsakomųjų skrydžių fondo pagalbą galima gauti kartu su kitų rūšių pagalba. Užsakomųjų skrydžių fondas koordinuos tų pačių tinkamų sąnaudų finansavimą pagal kitas pagalbos schemas, tad galiojančiose gairėse nustatytas didžiausias pagalbos intensyvumas nebus viršytas. Užsakomųjų skrydžių fondo pagalbos veiklai negalima sumuoti su de minimis parama dėl tų pačių tinkamų finansuoti sąnaudų, taip apeinant Regioninės pagalbos gairėse nustatytas didžiausio pagalbos intensyvumo ribas.
            
         2.6.   Stebėsena ir reklama
   
               (30)
            
            
               Apie Užsakomųjų skrydžių fondą bus paskelbta naujame „Avinor AS“ (30) svetainės puslapyje ir www.visitnorthnorway.com.
            
         
               (31)
            
            
               Užsakomųjų skrydžių fondas užtikrins, kad kiekvienais metais būtų skelbiamas pagalbą gaunančių kelionių organizatorių sąrašas jame visais atvejais nurodant viešojo finansavimo šaltinį, įmonę gavėją, pagalbos sumą ir atitinkamą keleivių skaičių.
            
         
               (32)
            
            
               Tuo atveju, jeigu pagalbą gavęs kelionių organizatorius nebeatitinka Užsakomųjų skrydžių fondo taikomų kriterijų, jam nustatyta tvarka skiriamos baudos.
            
         2.7.   Biudžetas ir trukmė
   
               (33)
            
            
               Užsakomųjų skrydžių fondo trejų pirmųjų veiklos metų biudžetas bus 30 mln. NOK. Vėliau, jei būtinai reikės, bus įnešta daugiau kapitalo. Fondo nuosavo kapitalo dydis negalės viršyti 30 mln. NOK. Didžiausia įmanoma Užsakomųjų skrydžių fondo pagalbos suma (absoliutusis didžiausias pagalbos intensyvumas) bus 15 mln. NOK per metus. Tačiau įvertinta, kad iš tiesų Užsakomųjų skrydžių fondo pagalba bus kur kas mažesnė nei 10 mln. NOK per metus.
            
         
               (34)
            
            
               Pasak Norvegijos valdžios institucijų, Užsakomųjų skrydžių fondas veiks 10 metų.
            
         2.8.   Pagrindas pradėti oficialią tyrimo procedūrą
   
               (35)
            
            
               Remdamasi Norvegijos valdžios institucijų suteikta informacija Institucija mano, kad EEE susitarimo 61 straipsnio 1 dalyje nustatytos sąlygos yra tenkinamos ir kad schema, apie kurią pranešta, yra valstybės pagalba. Savo sprendime (Nr. 246/12/COL) Institucija išreiškė abejones, ar schema atitinka EEE susitarimo 61 straipsnio 3 dalį kartu su Institucijos regioninės pagalbos gairėse nustatytais reikalavimais. Ypač suabejota dėl to, ar pagalba veiklai gali būti suteikta tiesioginiams gavėjams, kurie nėra įsisteigę Šiaurės Norvegijos regione.
            
         3.   Trečiųjų šalių pastabos
   
               (36)
            
            
               Institucija gavo aštuonių suinteresuotų trečiųjų šalių pastabas, iš kurių septynios yra palankios Užsakomųjų skrydžių fondui: jas pateikė Innovative Experiences
                   (31), NHO Reiseliv
                   (32), Avinor, VinterTroms AS
                   (33), Northern Norway Tourist Board Ltd., viešbučių tinklai Rica Hotels ir Thon Hotels, taip pat Voigt Travel b.v., o prieš fondą pasisakė NHO Luftfart
                   (34).
            
         
               (37)
            
            
               Visos Užsakomųjų skrydžių fondui pritariančios trečiosios šalys labai jį remia ir tvirtina, kad jis yra labai svarbus Šiaurės Norvegijos regiono plėtrai ir Šiaurės Norvegijai kaip turizmo maršrutui. Jos Institucijai pateikė, be kita ko, šias pastabas:
               
                           —
                        
                        
                           siekiant Šiaurės Norvegijoje vystyti pelningą įspūdžių turizmą (angl. experience-based tourism) ištisus metus, būtina gebėti pasiekti svarbias tarptautines tikslines grupes. Labai svarbu, kad daugiau lankytojų atvyktų žiemą, ir daugiau tiesioginių užsakomųjų skrydžių padės tai pasiekti. Tikslinėms žmonių, norinčių trumpai pailsėti ar apsilankyti Šiaurės Norvegijoje ne vasaros sezono metu, grupėms neįmanoma atvykti automobiliu, autobusu ar traukiniu. Šiaurės Norvegijai reikia daugiau veiklos ištisus metus, siekiant palaikyti turizmo pramonės darbuotojų kvalifikaciją ir kad regionas ateityje išliktų reikalingas ir patrauklus. Šio regiono apgyvendinimas ir jo patrauklumas gyventi glaudžiai siejasi su Šiaurės Norvegijos kaip darnaus ir autentiško turizmo ištisus metus regiono idėja;
                        
                     
                           —
                        
                        
                           Šiaurės Norvegijoje grėsmingai mažėja gyventojų. Visų šio regiono (išskyrus Tromsės) oro uostų terminaluose esama labai daug perteklinio pajėgumo, kurį galima panaudoti regionui naudingiems tarptautiniams skrydžiams. Ši priemonė, apie kurią pranešta, pavers Avinor oro uostus Šiaurės Norvegijoje vietos turizmo „vartais“. Tai padės didinti vietos užimtumą, taigi turizmo plėtra turės svarbų teigiamą regioninį poveikį;
                        
                     
                           —
                        
                        
                           itin svarbi Šiaurės Norvegijos turizmo pramonės problema yra tai, kaip vykdyti veiklą ištisus metus ir kaip turėti pakankamą, tvarią bei pelningą klientų bazę žiemos mėnesiais;
                        
                     
                           —
                        
                        
                           užsakomiesiems skrydžiams teiktina pirmenybė vystant žiemos turizmą Šiaurės Norvegijoje. Didinant pelningą žiemos lankytojų srautą ir kuriant daugiau ne sezoninių darbo vietų regiono turizmo pramonėje Užsakomųjų skrydžių fondas bus labai svarbus;
                        
                     
                           —
                        
                        
                           
                              Northern Norway Tourist Board Ltd. siekia tikslo, kad iki 2018 metų regiono lankytojų padaugėtų beveik 100 % – nuo 2,9 iki 5 mln. Siekiant šio tikslo nepaprastai svarbūs užsakomieji skrydžiai, kurie, pasak kelionių organizatorių, yra vienintelis būdas padaryti šias vietoves prieinamas lankytojams;
                        
                     
                           —
                        
                        
                           didžiausia grėsmė kelionių organizatoriams yra sužlugdyti verslą, nes Šiaurės Norvegija yra naujas kelionių maršrutas ir daugelis jų jau parduoda panašius produktus konkurencinėse rinkose. Todėl surinkti pakankamas keleivių grupes užsakomiesiems skrydžiams ir vykdyti pelningą veiklą už priimtiną kainą yra nelengva;
                        
                     
                           —
                        
                        
                           kadangi per kelerius pastaruosius metus labai sumažėjo užsakomųjų autobusų reisų iš Europos į Šiaurės Norvegiją, šį susisiekimą reikia keisti naujos formos susisiekimu, kaip antai užsakomaisiais skrydžiais;
                        
                     
                           —
                        
                        
                           užsakomasis skrydis vyksta iš klientui patogaus oro uosto tiesiai į pasirinktą kelionės tikslą, taigi be reikalo neeikvojama laiko, nevėluojama, neleidžiama pinigų ir nevartojama energijos persėdant iš vieno reguliariu maršrutu skrendančio lėktuvo į kitą;
                        
                     
                           —
                        
                        
                           užsakomųjų skrydžių organizavimas yra labai rizikinga veikla, nes oro vežėjų skrydžių atšaukimo sąlygos nepriklauso nuo klientų užsakymų. Pagalba sumažinus riziką, lankytojų srautas į šią gana naują (žiemos) turizmo vietovę (Šiaurės Norvegiją) gali labai padidėti;
                        
                     
                           —
                        
                        
                           visiškai nėra galimybių rengti kelionių į Šiaurės Norvegiją tradiciniais reguliariaisiais maršrutais programų ir jomis prekiauti. Organizuotos turistinės kelionės su reguliariaisiais skrydžiais būtų visiškai kitoks produktas, kuris patektų į visai kitą rinkos segmentą.
                        
                     
         
               (38)
            
            
               Toliau apibendrintos svarbiausios pastabos, kurias pateikė Užsakomųjų skrydžių fondui nepritarianti trečioji šalis (35):
               
                           —
                        
                        
                           netiesa tai, kad pastaruoju metu vyko skrydžiai tik keliais nesėkmingais maršrutais. Pavyzdžiui, SAS jau daugelį metų organizuoja užsakomuosius skrydžius iš Tromsės, Eveneso ir Budės į kelias Europos vietas, o per kelerius pastaruosius metus šios veiklos mastai kasmet tolygiai augo. Taigi tokius maršrutus įmanoma eksploatuoti vien rinkos sąlygomis;
                        
                     
                           —
                        
                        
                           teiginys, kad kelionių organizatoriai per užsakomuosius skrydžius labiausiai rizikuoja, yra klaidinantis. Pavyzdžiui, pagal standartinę sutartį su SAS kelionę galima atšaukti be papildomų išlaidų likus iki 60 dienų iki skrydžio, o už atšaukimą vėliau imamas mokestis;
                        
                     
                           —
                        
                        
                           Norvegijos oro eismo paslaugų maršrutų sistema veikia „išcentriniu“ (angl. hub and spokes) principu. Oslo Lufthavn Gardermoen oro uostą galima laikyti natūraliais viso oro eismo „vartais“ į Norvegiją; tai padėjo sukurti tvirtą šalies vidaus oro transporto sistemą. Dėl to tarp dabartinių oro eismo paslaugų maršrutų į Šiaurės Norvegiją ir iš jos ir bet kokių naujų užsakomųjų skrydžių, remiamų Užsakomųjų skrydžių fondo, būtų tiesioginė konkurencija. Į Šiaurės Norvegiją įprastais oro transporto paslaugų maršrutais atvyksta nemažai keliautojų iš užsienio;
                        
                     
                           —
                        
                        
                           ši pagalbos schema turėtų tiesioginių ekonominių padarinių įprastus reguliariuosius skrydžius organizuojančioms įmonėms;
                        
                     
                           —
                        
                        
                           pagal šią schemą tokių užsakomųjų skrydžių, kuriems gali būti teikiama pagalba, naudai būtų diskriminuojami galimi nauji įprasti tiesioginiai oro eismo paslaugų maršrutai iš užsienio į Šiaurės Norvegiją. Valstybės pagalba užsakomiesiems skrydžiams trukdys atsirasti naujiems reguliariesiems maršrutams ir bus pažeistas pagrindinis vienodų konkurencijos sąlygų principas;
                        
                     
                           —
                        
                        
                           kad tarpžemyniniai skrydžiai būtų pelningi, vietų užimtumas lėktuve paprastai turi viršyti 80 % Norint turėti gerą oro eismo iš kitų Europos vietų į Norvegiją paslaugų pasiūlą lemiamos reikšmės turi oro uostų, iš kurių vyksta skrydžiai, išdėstymas; pavyzdžiui, norint pritraukti Jungtinės Karalystės turistus vykti tiesiai į mažesnes Šiaurės Norvegijos turizmo vietoves, toks oro uostas Jungtinėje Karalystėje būtų svarbus konkurencinis pranašumas. Taigi ši pagalbos schema bus iš tiesų naudinga užsienio oro vežėjams;
                        
                     
                           —
                        
                        
                           Norvegijos valdžios institucijos yra visiškai pajėgios pirkti oro eismo paslaugų maršrutus pagal Reglamentą Nr. 1008/2008 (36).
                        
                     
         4.   Norvegijos valdžios institucijų pastabos
   
               (39)
            
            
               Norvegijos valdžios institucijos savo pastabas dėl Sprendimo Nr. 246/12/COL pateikė 2012 m. rugpjūčio 27 d. raštu (37), o savo požiūrį į trečiųjų šalių pastabas išdėstė 2012 m. lapkričio 15 d. ir 2013 m. balandžio 23 d. raštais (38).
            
         
               (40)
            
            
               Daugumoje Arkties regiono teritorijų, įskaitant Norvegijos šiaurę, patiriama problemų dėl nepakankamos vietos pramonės šakų įvairovės, problemų dėl atokumo, didelių atstumų tiek vietoje, tiek iki išorės pasaulio, taip pat dėl atšiaurių oro sąlygų. Užsakomųjų skrydžių fondas turėtų padėti paįvairinti vietos pramonę kuriant darbo vietas turizmo ir susijusiuose sektoriuose. Atitinkamos apskritys laiko Užsakomųjų skrydžių fondą svarbia priemone, sulėtinsiančia gyventojų mažėjimo procesą toje teritorijoje.
            
         
               (41)
            
            
               Pagalbos teikimas už atitinkamos vietovės ribų įsikūrusiai įmonei visiškai atitinka Regioninės pagalbos gaires, jei tik numatytasis tokios pagalbos poveikis patiriamas tame regioninės pagalbos teikimo kriterijus atitinkančiame regione. Užsakomųjų skrydžių fondo poveikį turėtų patirti trys Šiaurės Norvegijos apskritys.
            
         
               (42)
            
            
               Regioninės pagalbos gairėse ir Gairėse dėl oro uostų finansavimo ir valstybės pagalbos oro transporto bendrovių veiklai iš regioninių oro uostų pradėti nėra jokių apribojimų, kad pagalbos veiklai teikimas priklausytų nuo jos gavėjo buvimo vietos, jei tik numatytasis pagalbos poveikis patiriamas tame regione, kuriam skirta pagalba. Be to, sprendžiant iš Europos Komisijos ir Institucijos praktikos tiek dėl pagalbos veiklai, tiek dėl pagalbos pradedant veiklą iš regioninių oro uostų, atitinkamai remiantis SESV 107 straipsnio 3 dalies c punktu ir EEE susitarimo 61 straipsnio 3 dalies c punktu, pagalbą veiklai leidžiama teikti be jokių apribojimų dėl jos gavėjo buvimo vietos.
            
         
               (43)
            
            
               Pagalbos ryšys su vietove, kuriai ji skirta, yra aiškus. Tolesnėje schemoje parodyta, kaip turėtų būti patirtas teigiamas Užsakomųjų skrydžių fondo poveikis Šiaurės Norvegijoje (39).
               
                  
            
         
               (44)
            
            
               Pagalbos paskatinta ekonominė veikla turės keleriopą poveikį. Oro vežėjas iš užsakomųjų skrydžių organizatoriaus gaus pajamų už užsakytąjį orlaivį. Kelionių organizatorius gaus pajamų iš užsakomųjų skrydžių. Svarbiausią poveikį patirs Šiaurės Norvegijos ekonomika, kaip parodyta rodyklėmis pateiktos schemos dešiniajame apatiniame kampe. Užsakomųjų skrydžių fondas nenustato jokių apribojimų, kokioje vietoje turėtų būti įsisteigęs orlaivį užsakantis kelionių organizatorius, tačiau pagalba jam bus teikiama tik su sąlyga, kad jis organizuos užsakomųjų skrydžių seriją į kurį nors regioninį Šiaurės Norvegijos oro uostą.
            
         
               (45)
            
            
               Aptariama schema yra tinkama ir būtina (40).
            
         
               (46)
            
            
               Susijusios apskritys mano, kad Užsakomųjų skrydžių fondas yra suderinamas su Regioninės pagalbos gairėmis. NET jeigu Institucija su tuo nesutiktų, susijusios apskritys vis tiek laiko šią pagalbos schemą suderinama su EEE susitarimu – arba pagal Gaires dėl oro uostų finansavimo ir valstybės pagalbos oro transporto bendrovių veiklai iš regioninių oro uostų pradėti, arba tiesiai pagal EEE susitarimo 61 straipsnio 3 dalies c punktą.
            
         
               (47)
            
            
               Atsižvelgdamos į trečiųjų šalių pastabas Norvegijos valdžios institucijos ypač pasistengė atsakyti į pastabas, kurias pateikė NHO Luftfart
                   (41). Norvegijos valdžios institucijų manymu, kad kai kurios iš šių pastabų pateiktos remiantis prieštaringai aiškinamais faktais:
               
                           —
                        
                        
                           atitinkamos apskritys niekada neginčijo, kad vyksta užsakomieji skrydžiai iš Šiaurės Norvegijos į atostogų vietas Pietų Europoje. Tačiau tai visai kita rinka, o šiuo atveju yra svarbi užsakomųjų skrydžių, kurių tikslas yra pati Šiaurės Norvegija, pasiūlos ir paklausos rinka;
                        
                     
                           —
                        
                        
                           apskritys nežino jokių sutarčių su tokiomis palankiomis skrydžių atšaukimo sąlygomis, apie kurias nurodo NHO Luftfart. Kiti veiklos vykdytojai ir pramonės atstovai pranešė, kad standartinė užsakomųjų skrydžių sutarčių sąlyga yra mokėti išankstinį negrąžinamą 5–10 % užstatą arba 5–10 % atšaukimo mokestį. Bet kokiu atveju, net ir esant nustatytam 60 dienų terminui, iki kurio už atšaukimą mokėti nereikia, kelionių organizatoriai patirtų nemažą riziką, nes yra visuotinai įprasta bilietus užsakinėti vėliau;
                        
                     
                           —
                        
                        
                           apskritims neaišku, kiek svarbus yra NHO Luftfart argumentas, kad Norvegijos oro eismo paslaugų maršrutų sistema sudaryta vadinamuoju išcentriniu principu. Užsakomųjų skrydžių fondo tikslas yra skatinti naują, o ne riboti esamą, oro eismą. Naujai teikiamos tarptautinio oro eismo paslaugos padės plėtoti turizmą ir naują infrastruktūrą, skatins darnią turizmo pramonę ir užimtumą. Apskričių manymu, dėl to reguliariųjų skrydžių iš Oslo į Šiaurės Norvegiją paslaugų paklausa tik didės. Tarptautinių užsakomųjų skrydžių ir vietinių skrydžių iš Oslo paslaugos vienos kitas papildo. Daugiau užsakomųjų skrydžių iš užsienio nepakenks Norvegijos oro susisiekimo sistemai. Be to, nemaža kelionių į Šiaurės Norvegiją dalis yra verslo kelionės, o pastarajam segmentui pagalbos schema tikrai niekaip nepakenks;
                        
                     
                           —
                        
                        
                           atrodo, kad NHO Luftfart perdėtai sureikšmina konkurencijos poveikį reguliariesiems skrydžiams. Skirtingi maršrutai priklauso skirtingoms rinkoms. Be to, patys nereguliarieji skrydžiai ir reguliarieji skrydžiai sudaro atskiras rinkas;
                        
                     
                           —
                        
                        
                           sunku suprasti, kodėl priemonė, apie kurią pranešta, galėtų būti diskriminuojanti. Naujiems reguliariesiems skrydžių maršrutams praeityje daug kartų skirta parama, kur kas didesnė nei ta, kurią numatoma skirti iš Užsakomųjų skrydžių fondo;
                        
                     
                           —
                        
                        
                           Užsakomųjų skrydžių fonde nėra tokios tvarkos, kad Norvegijos oro vežėjai būtų diskriminuojami. Priešingai nei tvirtina NHO Luftfart, Norvegijos reguliariojo oro transporto bendrovės turi buveines ne tik Norvegijoje;
                        
                     
                           —
                        
                        
                           pastabos dėl galimybės pagal Reglamentą Nr. 1008/2008 valstybei nupirkti oro susisiekimo paslaugas, teikiamas nepelningais maršrutais, apskritys nelaiko svarbia nagrinėjamam klausimui.
                        
                     
         II.   VERTINIMAS
   1.   Valstybės pagalba
   1.1.   Valstybės pagalba pagal EEE susitarimo 61 straipsnio 1 dalį
   
               (48)
            
            
               EEE susitarimo 61 straipsnio 1 dalyje nustatyta:
               „Išskyrus tuos atvejus, kai šis Susitarimas nustato kitaip, EB valstybių narių, ELPA valstybių arba iš jų išteklių bet kokia forma suteikta pagalba, kuri, palaikydama tam tikras įmones arba tam tikrų prekių gamybą, iškraipo konkurenciją arba gali ją iškraipyti, yra nesuderinama su šiuo Susitarimu, kai ji daro įtaką Susitariančiųjų Šalių tarpusavio prekybai.“
            
         1.2.   Valstybės išteklių naudojimas
   
               (49)
            
            
               Pagalbos priemonę turi skirti valstybė arba ji turi būti skiriama naudojant valstybės išteklius.
            
         
               (50)
            
            
               Norvegijos valdžios institucijos pranešė, kad Užsakomųjų skrydžių fondas tikriausiai bus tiesiogiai finansuojamas iš trijų apskričių biudžetų (neatmetama prielaida, kad jam gali tiesiogiai skirti lėšų ir Norvegijos valstybė).
            
         
               (51)
            
            
               Todėl Institucija mano, kad pastaroji sąlyga tenkinama, nes schema bus finansuojama arba iš apskričių, arba iš valstybės biudžeto (42).
            
         1.3.   Tam tikrų įmonių arba tam tikrų prekių gamybos palaikymas
   
               (52)
            
            
               Pirma, taikant priemonę pagalbos gavėjams turi būti suteikiamas pranašumas, dėl kurio jiems nebereikia mokėti paprastai iš jų biudžetų mokamų mokesčių.
            
         
               (53)
            
            
               Kelionių organizatoriai pagal šią pagalbos schemą gaus tiesioginę dotaciją, kuria bus sumažintos tam tikros užsakomųjų skrydžių serijos skrydžio sąnaudos. Trijose apskrityse įsikūrusiems paslaugų teikėjams schema bus netiesiogiai naudinga tuo, kad į regioną pateks daugiau turistų.
            
         
               (54)
            
            
               Antra, pagalbos priemonė turi būti atrankinė, nes ją taikant palaikomos tam tikros įmonės ar tam tikrų prekių gamyba.
            
         
               (55)
            
            
               Schema bus tiesiogiai naudinga tik kelionių organizatoriams, organizuojantiems užsakomuosius skrydžius į Šiaurės Norvegiją. Ji taip pat bus netiesiogiai naudinga tik trijose apskrityse įsikūrusiems veiklos vykdytojams (paslaugų teikėjams).
            
         
               (56)
            
            
               Todėl Institucija mano, kad ši priemonė yra atrankinė.
            
         1.4.   Konkurencijos iškraipymas
   
               (57)
            
            
               Valstybės pagalbai taikoma EEE susitarimo 61 straipsnio 1 dalis, jei ji iškraipo konkurenciją arba gali ją iškraipyti ir daro įtaką EEE susitarimo Susitariančiųjų Šalių tarpusavio prekybai. Taikant EEE susitarimo 61 straipsnio 1 dalį pakanka, kad pagalba keltų grėsmę iškraipyti konkurenciją, nes ja būtų suteiktas atrankinis pranašumas. Pagalba laikoma iškraipančia konkurenciją, jei ji suteikiama įmonei, kuri vykdydama veiklą konkuruoja su kitomis įmonėmis.
            
         
               (58)
            
            
               Tiesioginiai šios schemos pagalbos gavėjai yra kelionių organizatoriai, rengiantys užsakomuosius (nereguliarius) skrydžius į Šiaurės Norvegiją. Šie kelionių organizatoriai vykdo veiklą keliose apskrityse, veiklos sektoriuje, kuriam yra būdinga didelė konkurencija. Netiesioginiai pagalbos gavėjai pagal šią schemą yra Šiaurės Norvegijos turizmo pramonės paslaugų teikėjai, kuriems ši pagalba naudingai padidins iš užsienio atvykstančių turistų kuriamą paklausą. Teikiama pagalba gali paskatinti turistus rinktis keliauti į Šiaurės Norvegiją užuot atostogavus kitose šalyse. Iškraipoma ne tik kelionių organizatorių, bet ir galbūt turizmo paslaugų teikėjų konkurencija. Negana to, oro uostams yra būdinga konkurencija tarptautiniu mastu stengiantis pritraukti daugiau skrydžių ir naujų maršrutų, taigi pagalba taip pat gali iškraipyti konkurenciją tarp oro uostų.
            
         
               (59)
            
            
               Institucijos nuomone, schema gali sustiprinti tiesiogiai ar netiesiogiai ja besinaudojančių veiklos vykdytojų padėtį prieš jų konkurentus, kurie panašios pagalbos negavo. Todėl bet kokią pagalbą pagal šią schemą galima laikyti iškraipančia ar galinčia iškraipyti konkurenciją.
            
         1.5.   Poveikis Susitariančiųjų Šalių tarpusavio prekybai
   
               (60)
            
            
               Manoma, kad valstybės pagalba tam tikroms įmonėms daro įtaką EEE susitarimo Susitariančiųjų Šalių tarpusavio prekybai, jei jos gavėjo ekonominė veikla apima prekybą tarp Susitariančiųjų Šalių. Pagalba bus teikiama kelionių organizatoriams, siūlantiems organizuotas poilsines keliones Norvegijoje užsienio šalių turistams. Tai yra iš esmės tarpvalstybinė veikla. Be to, Šiaurės Norvegijos turizmo pramonė, kuriai ši pagalbos schema bus naudinga netiesiogiai, yra kitų EEE valstybių turizmo pramonės konkurentė.
            
         
               (61)
            
            
               Todėl valstybės finansavimas pagal šią priemonę, apie kurią pranešta, paveiks EEE susitarimo Susitariančiųjų Šalių tarpusavio prekybą.
            
         1.6.   Išvada
   
               (62)
            
            
               Institucija mano, kad visos EEE susitarimo 61 straipsnio 1 dalyje nustatytos sąlygos tenkinamos, todėl schema, apie kurią pranešta, yra valstybės pagalba. Valstybės pagalba yra suderinama su EEE susitarimo veikimu tik jei ji atitinka kurią nors iš nukrypti leidžiančių nuostatų EEE susitarimo 61 straipsnio 3 dalyje.
            
         2.   Procedūriniai reikalavimai
   
               (63)
            
            
               Pagal schemą numatyta pagalbos priemonė laikoma pagalba veiklai. Regioninės pagalbos gairėse nustatyta: „Pagalbos veiklai schemų regioninės pagalbos žemėlapiai neapima, ir kiekviena iš jų yra vertinama atskirai, remiantis atitinkamos ELPA valstybės pranešimu pagal Priežiūros institucijos ir Teismo susitarimo 3 protokolo I dalies 1 straipsnio 3 dalį“ (43).
            
         
               (64)
            
            
               Pagal 3 protokolo I dalies 1 straipsnio 3 dalį „ELPA priežiūros institucija laiku informuojama apie visus planus suteikti ar keisti pagalbą, kad galėtų pateikti savo pastabas. <…> Atitinkama valstybė savo pasiūlytų priemonių neįgyvendina tol, kol nepriimamas galutinis sprendimas“.
            
         
               (65)
            
            
               2012 m. gegužės 2 d. pateikusios pranešimą dėl Užsakomųjų skrydžių fondo (44) Norvegijos valdžios institucijos įvykdė 3 protokolo I dalies 1 straipsnio 3 dalyje nustatytą reikalavimą pranešti.
            
         
               (66)
            
            
               Neįgyvendindamos šios schemos, apie kurią pranešta, Norvegijos valdžios institucijos įvykdė 3 protokolo II dalies 3 straipsnyje nustatytą įpareigojimą nesiimti veiksmų.
            
         
               (67)
            
            
               Kaip privaloma pagal oficialią procedūrą, Institucija išnagrinėjo Norvegijos valdžios institucijų ir trečiųjų šalių pateiktas pastabas.
            
         3.   Pagalbos suderinamumas
   3.1.   Pagalbos priemonės vertinimas pagal EEE susitarimo 61 straipsnio 3 dalį kartu su Regioninės pagalbos gairėmis
   
               (68)
            
            
               Pagal nukrypti leidžiančią nuostatą EEE susitarimo 61 straipsnio 3 dalies c punkte EEE susitarimo veikimui neprieštaraujančia gali būti laikoma:
               „pagalba, skirta tam tikros ekonominės veiklos rūšių arba tam tikrų regionų ekonomikos sričių plėtrai skatinti, jei ji netrikdo prekybos sąlygų taip, kad prieštarautų bendram interesui“.
            
         
               (69)
            
            
               Vertinant pagalbos suderinamumą, kaip jau minėta, tai yra pagalba veiklai. Teikiant pagalbą veiklai įmonė nepatiria išlaidų, kurias ji įprastai turėtų padengti pati valdydama ar vykdydama įprastą veiklą (45). Teikti pagalbą veiklai paprastai draudžiama.
            
         
               (70)
            
            
               Regioninės pagalbos gairėse nustatyta:
               „Remiantis EEE susitarimo 61 straipsnio 3 dalies a ir c punktais, pagalba, skirta EEE palankių sąlygų neturinčių regionų ekonominei plėtrai skatinti, gali būti laikoma suderinama su EEE susitarimo nuostatomis. Tokia valstybės pagalba vadinama nacionaline regionine pagalba. Nacionalinė regioninė pagalba yra didelėms bendrovėms suteikta investicinė pagalba arba tam tikromis ribotomis aplinkybėmis pagalba veiklai, kai abiejų rūšių pagalba yra skirta konkretiems regionams, siekiant pašalinti regioninius skirtumus“ (pabraukta mūsų) (46).
            
         
               (71)
            
            
               Gairėse taip pat nustatyta, kad:
               „Nukrypstant nuo pirmesnio punkto, pagalba veiklai, kuri nėra nei laipsniškai mažinama, nei ribojama pagal laiką, gali būti leidžiama tik rečiausiai apgyvendintuose regionuose tiek, kiek ji skirta užkirsti kelią užsitęsusiam gyventojų skaičiaus mažėjimui šiuose regionuose arba jį sušvelninti (47). Rečiausiai apgyvendinti regionai yra NUTS II lygio regionai (Norvegija) arba NUTS IV lygio regionai (Islandija), kuriuose gyventojų tankis yra 8 gyventojai viename kvadratiniame kilometre arba mažiau, ir apima su jais besiribojančias mažesnes teritorijas, atitinkančias tokio paties gyventojų tankio kriterijų“ (pabraukta mūsų) (48).
            
         3.2.   Pagalbą gali būti leidžiama teikti tik rečiausiai apgyvendintuose regionuose
   3.2.1.   Trys susijusios apskritys priskirtos rečiausiai apgyvendintiems regionams
   
               (72)
            
            
               Kaip nustatyta Regioninės pagalbos gairėse, teikti pagalbą veiklai, kuri nėra nei laipsniškai mažinama, nei ribojama pagal laiką, gali būti leidžiama tik rečiausiai apgyvendintuose regionuose, kiek ji skirta užkirsti kelią užsitęsusiam gyventojų skaičiaus mažėjimui šiuose regionuose arba jį sušvelninti. Rečiausiai apgyvendinti yra tie regionai, kurių gyventojų tankis yra 8 ar mažiau gyventojų kvadratiniame kilometre (49).
            
         
               (73)
            
            
               Trijų susijusių apskričių gyventojų tankis yra 4,2 gyventojo kvadratiniame kilometre. Taigi jos tenkina Regioninės pagalbos gairėse nustatytas sąlygas, kad joms skirtos pagalbos veiklai priemonės suderinamumą būtų galima vertinti lanksčiau.
            
         3.2.2.   Tiesioginiai šios schemos pagalbos gavėjai nebūtinai įsikūrę rečiausiai apgyvendintuose regionuose: pagalbos priemonės ryšys su Šiaurės Norvegijos regiono plėtra
   
               (74)
            
            
               Pagalbos išmokos bus skiriamos kelionių organizatoriams, kurie gali būti įsikūrę ir už Norvegijos bei EEE ribų. Todėl tiesioginiai pagalbos gavėjai nebūtinai bus įsikūrę rečiausiai apgyvendintuose regionuose.
            
         
               (75)
            
            
               Sprendime pradėti procedūrą Institucija suabejojo, ar schema, pagal kurią numatoma skirti pagalbą gavėjų, galinčių būti ir ne rečiausiai apgyvendintuose regionuose, veiklos sąnaudoms padengti, gali būti laikoma suderinama su Regioninės pagalbos gairėmis. Institucija abejojo, ar tai, kad schema netiesiogiai paveiks regiono įmones, reiškia pakankamai tvirtą ryšį su to regiono plėtra.
            
         
               (76)
            
            
               Norvegijos valdžios institucijų teigimu, kelionių organizatoriui teikiamos pagalbos ryšys su Šiaurės Norvegijos regiono plėtra yra pakankamas dėl šių priežasčių:
               
                           —
                        
                        
                           schema bus skirta tik užsakomiesiems skrydžiams į Šiaurės Norvegiją;
                        
                     
                           —
                        
                        
                           pagal šią schemą pagalba galės būti teikiama tik organizuotoms turistinėms kelionėms kartu su „vietos susitarimu“; ir
                        
                     
                           —
                        
                        
                           pagalbos lėšos iš Užsakomųjų skrydžių fondo bus išmokėtos kelionių organizatoriams jau po skrydžių į tikslinę teritoriją.
                        
                     
         
               (77)
            
            
               Institucija pažymi, kad pagalba kelionių organizatoriui bus teikiama tik su sąlyga, jog jis organizuos užsakomųjų skrydžių seriją į kurį nors regioninį Šiaurės Norvegijos oro uostą. Pagalba nebus teikiama turistų kelionėms užsakomaisiais skrydžiais ne į šį regioną. Akivaizdu, kad teritorija, kuriai ši pagalbos schema skirta, yra Šiaurės Norvegija – viena rečiausiai apgyvendintų Norvegijos sričių. Institucija taip pat atkreipė dėmesį į sąlygą, kad schema taikoma tik toms organizuotoms turistinėms kelionėms, dėl kurių sudarytas koks nors „vietos susitarimas“ šiame regione. Tai reiškia, kad schema gali daryti tiesioginį poveikį regionui, pritraukdama turistų, kurie be jos nebūtų čia atvykę. „Vietos susitarimas“ turėtų užtikrinti, kad atostogauti į Šiaurės Norvegiją atvykę turistai apsistotų tame regione. Šio pagal schemą privalomo „vietos susitarimo“ vertė – ne mažiau 800 NOK kiekvienam turistui. Pagalbos lėšos iš Užsakomųjų skrydžių fondo bus išmokėtos užbaigus užsakomųjų skrydžių seriją ir dokumentais patvirtinus, kad tenkinami pagalbos kriterijai. Vienas iš kriterijų yra tai, kad prie paraiškos turi prisidėti bent vienas turizmo paslaugų tikslinėje vietovėje teikėjas. Pagalba nebus teikiama „tik skrydžių projektams“. Trijose apskrityse įsikūrusiems paslaugų teikėjams schema bus netiesiogiai naudinga tuo, kad į regioną atvyks daugiau turistų, taigi padidės jų paslaugų paklausa. I dalies 2.2 skirsnio lentelėse dėl turistų išlaidų parodyta, kad turistų daugėjimas turės tiesioginį ekonominį poveikį regiono turizmo sektoriui. Institucijos nuomone, galima tikėtis, kad svarbiausią ekonominį pagalbos schemos poveikį patirs toji teritorija, kuriai ji skirta.
            
         
               (78)
            
            
               Institucija taip pat pažymi, kad Europos Komisija leido teikti regioninę pagalbą gavėjams, įsikūrusiems ir ne pačiuose regioninės pagalbos teikimo kriterijus atitinkančiuose regionuose. Pavyzdžiui, sprendimu dėl Italijos (Sicilijos) Komisija nustatė, kad dotacijos, kuriomis padengiamos sąnaudos, patiriamos skatinant turistų keliones užsakomaisiais skrydžiais, yra suderinamos su SESV 107 straipsnio 3 dalies a punktu. Dotacijas gali gauti kelionių organizatoriai, užsakę orlaivius turistams skraidinti į Siciliją. Taip pat suderinamos yra dotacijos, kuriomis padengiamos Italijos ir užsienio kelionių agentūrų organizuojamų kelionių į Siciliją sąnaudos, kai toks turistų vežimas yra organizuotos turistinės kelionės dalis ir kai turistai keliauja traukiniu arba jūra (50).
            
         
               (79)
            
            
               Tuo remdamasi Institucija daro išvadą, kad nors tiesioginis pagalbos gavėjas gali būti įsikūręs ir ne Šiaurės Norvegijoje, schema yra pakankamai susieta su regionu, kuriame tikimasi pasiekti norimą pagalbos poveikį.
            
         3.3.   Pagalba turi būti reikalinga ir tinkama užkirsti kelią užsitęsusiam gyventojų mažėjimui arba jį sušvelninti
   
               (80)
            
            
               Atitinkamos ELPA valstybės uždavinys yra įrodyti, kad pagalba yra būtina ir tinkama užkirsti kelią užsitęsusiam gyventojų skaičiaus mažėjimui arba jį sušvelninti (51).
            
         
               (81)
            
            
               Kad priemonė, apie kurią pranešta, galėtų būti laikoma reikalinga, Norvegijos valdžios institucijos turi įrodyti, jog siekiant tikslo užkirsti kelią užsitęsusiam gyventojų mažėjimui arba jį sušvelninti būtina valstybės intervencija.
            
         
               (82)
            
            
               Norvegijos valdžios institucijos pranešė Institucijai, kad viena rečiausiai gyvenamų Europos teritorijų Šiaurės Norvegija visada buvo itin retai apgyvendinta, o gyventojų joje mažėjo ištisus dešimtmečius. Todėl, Norvegijos valdžios institucijų manymu, būtina tolesnėmis priemonėmis stabilizuoti šio regiono apgyvendinimą ir išvengti tolimesnio gyventojų mažėjimo. Pagalbos schema yra viena iš reikalingų priemonių šiam tikslui pasiekti. Norvegijos valdžios institucijos pripažįsta, kad vien įsteigtas Užsakomųjų skrydžių fondas gyventojų mažėjimo problemos neišspręs, tačiau mano, kad jis kaip bendros politikos elementas padės didinti regiono ekonominį aktyvumą, išsaugoti ir kurti naujas darbo vietas. Svarbiausi veiksniai, pagal kuriuos žmonės renkasi gyvenamąją vietą, yra galimybės įsidarbinti ir numatomos pajamos.
            
         
               (83)
            
            
               Kad pagalbos schema būtų laikoma tinkama, Norvegijos valdžios institucijos privalo įrodyti, jog nėra kitų priemonių, akivaizdžiai tinkamesnių tikslui pasiekti – užkirsti kelią gyventojų mažėjimui rečiausiai apgyvendintuose regionuose arba jį sumažinti (52).
            
         
               (84)
            
            
               Norvegijos valdžios institucijų teigimu, ši pagalbos schema yra priimtina kaip geriausia turima priemonė turizmui didinti, darbo vietoms turizmo pramonėje kurti, taigi ir regiono gyventojų mažėjimui stabdyti. Institucijų nuomone, vien tik tradicinė investicinė pagalba ne visada yra pati tinkamiausia priemonė sprendžiant specifines regiono problemas. Darbo vietos yra be galo svarbios siekiant, kad gyventojų nemažėtų. Turizmas yra augantis, imlus darbui ir kartu nuo vietinės darbo jėgos priklausomas sektorius. Siekiant Šiaurės Norvegijos turizmo pramonės plėtros, viena iš problemų yra turizmo sektoriaus pelningumo dydis ir sezoniškumas. Dėl Užsakomųjų skrydžių fondo veiklos turėtų padidėti turizmas ir ne sezono metu, todėl darbo vietos išliktų per visus metus. Norvegijos valdžios institucijos tvirtina, jog pasirinkus tokią pagalbos priemonę, kad būtų teikiama tik nedidelė pagalba vietinėms regiono įmonėms, skrydžių į atitinkamus oro uostus nedaugėtų (taigi ir turizmas regione nedidėtų) ir gyventojų mažėjimo nebūtų išvengta. Institucijų nuomone, Užsakomųjų skrydžių fondas yra potencialiai sėkmingiausia priemonė, kurios iškraipantis poveikis būtų minimalus. Todėl, jos mano, kad ši pagalbos schema yra tinkama.
            
         
               (85)
            
            
               Sprendime pradėti procedūrą Institucija išreiškė abejones dėl priemonės, apie kurią pranešta, ypač dėl to, ar šios schemos tikslų neįmanoma pasiekti kitais būdais, neteikiant pagalbos veiklai kelionių organizatoriams, kurie organizuoja poilsines keliones su užsakomaisiais (nereguliariaisiais) skrydžiais (pavyzdžiui, organizuoti keliones su reguliariaisiais skrydžiais).
            
         
               (86)
            
            
               Institucijos manymu, Norvegijos valdžios institucijos išsklaidė kai kurias jos abejones dėl šio klausimo ir įrodė, kad valstybės intervencija yra reikalinga ir kad ši schema yra būtina priemonė siekiant išvengti gyventojų mažėjimo Šiaurės Norvegijos regione. Be to, Institucijos manymu, Užsakomųjų skrydžių fondą galima laikyti priemone, padidinsiančia turizmą regione ir kartu užimtumą šiame viename rečiausiai apgyvendintų Norvegijos regionų. Tokiai išvadai pritaria trečiosios šalys iš įvairių šio regiono turizmo sektoriaus įmonių, palankiai atsiliepusios apie šią schemą. Vis dėlto Institucija abejoja dėl schemos tinkamumo ir poveikio regiono plėtrai ir gyventojų mažėjimo jame prevencijai. Nėra akivaizdu, kad tų tikslų neįmanoma pasiekti kitomis priemonėmis, pavyzdžiui, organizuojant turistines keliones su reguliariaisiais skrydžiais.
            
         
               (87)
            
            
               Vertindama Institucija atsižvelgė į Regioninės pagalbos gaires, kuriose nustatyta:
               „Kai išskirtiniais atvejais numatoma suteikti individualią ad hoc pagalbą atskirai įmonei arba tik vienai veiklos sričiai skirtą pagalbą, valstybės narės atsako už tai, kad būtų įrodyta, jog projektas yra naudingas nuosekliai regioninės plėtros strategijai“ (pabraukta mūsų) (53).
            
         
               (88)
            
            
               Šiaurės Norvegija yra viena iš prioritetinių regioninės plėtros sričių, o Norvegijos Vyriausybė siekia tikslo užkirsti kelią gyventojų mažėjimui ir skatinti apsigyventi šiame regione. Parama turizmo pramonei laikoma vienu svarbiausių šio regiono plėtrai veiksnių; Norvegijos valdžios institucijos tvirtina, kad suteikti daugiau galimybių įsidarbinti yra itin svarbu, kad būtų pasiektas tikslas užkirsti kelią regiono gyventojų mažėjimui arba jį sušvelninti.
            
         
               (89)
            
            
               Transporto ekonomikos institutas įvertino, kad 2007 m. iš užsienio atskridę turistai išleido po 7 480 NOK pirkiniams, už kuriuos buvo sumokėta iš anksto, ir 6 730 NOK pirkiniams vietoje. Vertinama, kad 2012 m. į Šiaurės Norvegiją atvykę keliautojai išleis po 9 000 NOK vienam asmeniui (54).
            
         
               (90)
            
            
               Atsižvelgdama į tai, kas išdėstyta, Institucija mano, kad turizmo pramonė galėtų būti svarbi regiono plėtrai. Potencialus pagalbos schemos ekonominis poveikis Šiaurės Norvegijai, didėjant turizmui šiame regione ir jam tampant geriau žinomu tarptautiniu turistų maršrutu, galėtų padėti stabilizuoti ir galbūt padidinti gyventojų skaičių.
            
         
               (91)
            
            
               Nepaisant to, nors reguliarieji ir nereguliarieji skrydžiai gali būti dvi atskiros rinkos (55), o siekiant didinti turizmą regione tiesioginiai reguliarieji skrydžiai į Šiaurės Norvegiją gali būti mažiau perspektyvus pasirinkimas (ypač ne sezono metu), Institucija toliau mano, kad nėra visiškai aišku, kodėl reguliarieji vidaus skrydžiai negali būti įtraukti į organizuojamas atostogų keliones, pavyzdžiui, kai kelionių organizatoriai susitaria dėl „organizuotų kelionių į abi puses“. Institucija pažymi, kad Norvegijos decentralizuota oro uostų sistema yra gerai išvystyta, nes skrydžiai yra svarbus susisiekimo būdas, ypač EEE pakraščio regionuose, kaip antai Šiaurės Norvegijoje. Norvegijos valdžios institucijos iš tiesų yra nustačiusios kelis vidaus oro eismo maršrutus, už kuriuos gali būti kompensuojama kaip už viešąją paslaugą ir už kuriuos valstybė moka kompensaciją pasirinktam oro vežėjui, kad šis eksploatuotų tokius maršrutus, kurie kitaip nebūtų komerciškai sėkmingi. Institucijos nuomone, nėra visiškai aišku, kodėl nustatyto schemos tikslo – padėti skatinti šio vieno iš rečiausiai apgyvendintų Norvegijos regionų plėtrą teikiant pagalbą užsakomiesiems skrydžiams iš užsienio į Norvegiją, kad padaugėtų turistų ne sezono metu ir būtų galima išsaugoti darbo vietas per ištisus metus – neįmanoma taip pat bent iš dalies pasiekti reguliariaisiais skrydžiais.
            
         
               (92)
            
            
               Todėl, Institucijos manymu, tebėra abejotina, ar siekiant iškeltų tikslų ši schema yra geriausia priemonė, kurios iškraipantis poveikis būtų minimalus. Institucija ypač mano, kad schema galėtų iškreipiančiai paveikti reguliariųjų skrydžių rinką.
            
         
               (93)
            
            
               Todėl Institucija mano, kad šią schemą būtų priimtina taikyti tik ribotą laikotarpį, padedant sukurti perspektyvią turizmo pramonę šiame rečiausiai apgyvendintame Norvegijos regione. Atrodo, kad šiam tikslui pasiekti būtų per daug dešimties metų laikotarpio, kurį Norvegijos valdžios institucijos norėtų taikyti šią schemą. Institucija mano, kad schemą reikėtų taikyti tik „pradiniu“ trejų metų laikotarpiu, per kurį bus galima vertinti jos tinkamumą. Todėl pasibaigus šiam laikotarpiui Norvegijos valdžios institucijos turėtų įvertinti schemos poveikį, atsižvelgdamos tiek į jos naudą, tiek į bet kokią žalą konkurencijai.
            
         3.4.   Pagalba turi būti proporcinga schemos tikslui
   
               (94)
            
            
               Pagal EEE susitarimo 61 straipsnio 3 dalies c punktą tam tikrų regionų ekonomikos sričių plėtrai skatinti skirtą pagalbą galima laikyti suderinama su šiuo Susitarimu, „jei ji netrikdo prekybos sąlygų taip, kad prieštarautų bendram interesui“. Kad schema būtų suderinama su bendrąja rinka, ji turi būti proporcinga tikslui, kurio ja siekiama.
            
         
               (95)
            
            
               Norvegijos valdžios institucijų nuomone, ši schema sukurta tokia, kad pagal ją būtų teikiama tik būtina pagalba. Didžiausia (25 %) parama iš Užsakomųjų skrydžių fondo bus teikiama tik kai vietų užimtumas orlaivyje bus 60 % ar dar mažesnis. Pagalbos intensyvumas bus laipsniškai mažinamas iki 0, kai vidutinis vietų užimtumas pasieks 80 % (56)
               
            
         
               (96)
            
            
               Norvegijos valdžios institucijos teigia, kad taikoma schema sumažins kelionių organizatorių patiriamą riziką ir vietų užimtumas viršys 60 %, todėl pagalbos intensyvumas neturėtų siekti 25 % užsakomojo skrydžio sąnaudų.
            
         
               (97)
            
            
               Institucija mano, kad svarbiausia schemos funkcija yra garantuoti kelionių organizatoriams, kad jiems nereikės atšaukti skrydžių, jeigu būtų užimta per mažai vietų orlaivyje. Didžiausia parama sudaro 25 % užsakomojo skrydžio sąnaudų. Papildomos užsakomųjų skrydžių sąnaudos, patiriamos, kai vietų užimtumas nesiekia 60 %, kompensuojamos nebus. Bendra per metus iš Užsakomųjų skrydžių fondo skiriama pagalbos suma neturėtų siekti 10 mln. NOK per metus. Institucija mano, kad tokia gana nedidelė pagalbos suma yra proporcinga. Tokia maža suma neturėtų pernelyg neigiamai paveikti prekybos.
            
         
               (98)
            
            
               Taigi šią schemą galima skirti nuo Europos Komisijos sprendimo dėl Graikijos priemokų kelionių organizatoriams schemos (57). Pagal pastarąją schemą kelionių organizatoriai turėjo gauti po 40 EUR už kiekvieną turistą. Institucija suprato, kad ši schema neapsiribojo tik kompensacijomis už papildomas transporto išlaidas, patirtas vežant turistus į Graikiją (58). Tuo ji skiriasi nuo Užsakomųjų skrydžių fondo, kurio tikslas – paskatinti kelionių organizatorius prisiimti sutartinius įsipareigojimus turistams dar neužsakius bilietų, skiriant jiems kompensacijas už nepadengtas transporto išlaidas skraidinant turistus į Šiaurės Norvegiją.
            
         
               (99)
            
            
               Institucija, kaip jau minėta, taip pat pažymi, kad šios schemos pagalbos gavėjai gali būti įsikūrę Norvegijoje arba užsienyje ir dėl užsakomųjų skrydžių gali sudaryti sutartis su Norvegijos arba užsienio oro vežėjais. Vienodos situacijos pagal schemą vienodai vertinamos. Todėl Institucija nelaiko šios schemos diskriminacine.
            
         
               (100)
            
            
               Atsižvelgdama į tai, kas išdėstyta, Institucija mano, kad pagalba yra proporcinga schemos tikslui.
            
         4.   Schemos galiojimo trukmė
   
               (101)
            
            
               Institucija savo 2012 m. birželio 27 d. Sprendime Nr. 246/12/COL suabejojo, ar schemą būtų galima patvirtinti ilgesniam kaip iki 2013 m. gruodžio 31 d. laikotarpiui. Iš gautų pastabų sprendžiama, kad siekiant padaryti reikšmingą poveikį regiono plėtrai, ilgesnis laikotarpis yra būtinas. Turint omenyje Institucijos sprendime Nr. 246/12/COL išreikštas abejones dėl schemos poveikio regiono plėtrai ir gyventojų mažėjimo jame prevencijai, trejų (3) metų laikotarpis yra tinkamesnis. Visais atvejais pagalbos veiklai poreikį ir jos dydį reikėtų reguliariai pakartotinai vertinti siekiant užtikrinti, kad ji turėtų ilgalaikės reikšmės tam regionui (59). Per šį ilgesnį laikotarpį bus lengviau vertinti ilgalaikį schemos poveikį.
            
         
               (102)
            
            
               Todėl po trejų (3) metų Norvegija turėtų pateikti ataskaitą, kurioje būtų įvertintas schemos poveikis regiono turizmo plėtrai ir gyventojų mažėjimo jame prevencijai, taip pat poveikis konkurencijai, kad Institucija galėtų įvertinti schemos būtinumą ir tinkamumą.
            
         5.   Išvada
   
               (103)
            
            
               Institucija mano, kad visos EEE susitarimo 61 straipsnio 1 dalyje nustatytos sąlygos tenkinamos, todėl Užsakomųjų skrydžių fondo schema yra valstybės pagalba.
            
         
               (104)
            
            
               Remdamasi atliktu vertinimu Institucija mano, kad Užsakomųjų skrydžių fondo schema yra suderinama su EEE susitarimu pagal nukrypti leidžiančią nuostatą, pateiktą EEE susitarimo 61 straipsnio 3 dalies c punkte.
            
         
               (105)
            
            
               Tačiau Institucija suabejojo dėl šios schemos tinkamumo ir jos poveikio regiono plėtrai bei gyventojų mažėjimo jame prevencijai. Abejonių kilo ypač dėl to, ar schemos tikslų neįmanoma pasiekti kitokiomis priemonėmis. Todėl Institucija padarė išvadą, kad schemą galima patvirtinti trejų metų laikotarpiui nuo šio sprendimo priėmimo dienos. Be to, Norvegijos valdžios institucijos įpareigojamos parengti ir pateikti schemos įvertinimą ir pagrįsti dokumentais jos poveikį regiono turizmo plėtrai ir gyventojų mažėjimo jame prevencijai, taip pat poveikį konkurencijai. Šį vertinimą turės atlikti nepriklausomas ekspertas ir jį reikės pateikti Institucijai.
            
         
               (106)
            
            
               Norvegijos valdžios institucijoms primenama, kad jos privalo pagal 3 protokolo II dalies 21 straipsnį kartu su Sprendimo dėl įgyvendinimo nuostatų 5 ir 6 straipsniais (60) kasmet teikti schemos įgyvendinimo ataskaitą.
            
         
               (107)
            
            
               Norvegijos valdžios institucijoms taip pat primenama, kad apie visus planus keisti šią schemą būtina pranešti Institucijai,
            
         PRIĖMĖ ŠĮ SPRENDIMĄ:
   1 straipsnis
   Pagalbos Šiaurės Norvegijos užsakomųjų skrydžių fondui schema, apie kurią pranešė Norvegijos valdžios institucijos, yra valstybės pagalba pagal EEE susitarimo 61 straipsnio 1 dalį.
   2 straipsnis
   Pagalbos schema yra suderinama su EEE susitarimu pagal jo 61 straipsnio 3 dalies c punktą su sąlyga, kad ji bus įgyvendinama trejus metus (3) nuo šio sprendimo priėmimo dienos. Šiam trejų (3) metų laikotarpiui pasibaigus Norvegija pateiks Institucijai ataskaitą, kurioje įvertins schemos poveikį regiono turizmo raidai ir gyventojų mažėjimo jame prevencijai, taip pat jos poveikį konkurencijai.
   3 straipsnis
   Šis sprendimas skirtas Norvegijos Karalystei.
   4 straipsnis
   Šis sprendimas autentiškas tik anglų kalba.
   
      Priimta Briuselyje 2013 m. liepos 10 d.
      
         
            ELPA priežiūros institucijos vardu
         
         Oda Helen SLETNES
         
            Pirmininkė
         
         Sverrir Haukur GUNNLAUGSSON
         
            Kolegijos narys
         
      
   
   
      (1)  Dok. Nr. 632837 ir 322824.
   
      (2)  Dok. Nr. 638133.
   
      (3)  OL C 291, 2012 9 27, p. 2 ir EEE priedas Nr. 53, 2012 9 27, p. 36.
   
      (4)  Dok. Nr. 644991.
   
      (5)  Innovative Experiences (dok. Nr. 650797), NHO Reiseliv (dok. Nr. 650549), NHO Luftfart (dok. Nr. 650733), Avinor (dok. Nr. 650806), VinterTroms AS (dok. Nr. 650827), Northern Norway Tourist Board Ltd. (dok. Nr. 650958), viešbučių tinklų Rica Hotels ir Thon Hotels (dok. Nr. 650880) ir Voigt Travel b.v. (dok. Nr. 668161).
   
      (6)  Dok. Nr. 653590 ir 653595.
   
      (7)  Dok. Nr. 669821.
   
      (8)  Užsakomaisiais skrydžiais vadinami nereguliarūs skrydžiai.
   
      (9)  Boeing 737 kategorijos ir didesni orlaiviai.
   
      (10)  Didelius orlaivius šiuo metu gali priimti šie Šiaurės Norvegijos oro uostai: Tromsės, Budės, Haštado-Narviko (Evenese), Altos, Kirkeneso (Hiojbuktmojene), Bardufoso, Svalbardo, Lakselvo (Banake) ir Andiojos (jie taip pat vadinami „Šiaurės pašvaistės oro uostais“). Dėl Svalbardo žr. EEE susitarimo 40 protokolą.
   
      (11)  Žr. 2.5 skirsnį, kuriame schema aprašyta išsamiau.
   
      (12)  „Užsakomųjų skrydžių serija“ vadinami užsakomieji skrydžiai tarp dviejų vykimo vietų, kurie kartojami tam tikrą laiko tarpą (pvz., skrydžiai kas savaitę vasario–balandžio mėn. iš Budės į Londoną ir atgal).
   
      (13)  Vietų užimtumas yra parduotų vietų į skrydį procentas. Vietų užimtumas bus nustatomas dalijant tikrąjį išvykstančių keleivių skaičių iš didžiausio vietų skaičiaus orlaivyje.
   
      (14)  Pagalba gali būti teikiama užsakomųjų skrydžių serijai ir tada, kai vidutinis vietų užimtumas nesiekia 60 %, tačiau didžiausia galima pagalbos suma vis tiek yra lygi 25 % užsakomojo skrydžio sąnaudų esant 60 % vietų užimtumui. Kai vietų užimtumas nesieks 60 %, pagalba nepadengs visų užsakomojo skrydžio organizatoriaus nuostolių. Tai parodyta 26 dalies grafike.
   
      (15)  Tai pagalba, kurios intensyvumas yra 25 % visų užsakomųjų skrydžių sąnaudų. Visa įvertinta užsakomųjų skrydžių sąnaudų suma yra 33 600 000 NOK (vieno grįžtamojo reiso 300 000 NOK sąnaudos padaugintos iš 112).
   
      (16)  Žr. Norvegijos Vyriausybės baltąją knygą „Tolimoji šiaurė. Vizija ir politikos priemonės“ (Meld. St. 7 (2011–2012 m.), sutrumpinta versija, p. 25). Vienas iš prioritetų yra „toliau skirti dėmesio Šiaurės Norvegijos ir Svalbardo kelionių ir turizmo pramonei ir skatinti tolesnį kelionių ir turizmo pramonės dalyvių bendradarbiavimą ir veiklos koordinavimą“ (p. 37, http://www.regjeringen.no/upload/UD/Vedlegg/Nordområdene/UD_nordomrodene_EN_web.pdf). Norvegijos Vyriausybės 2009–2013 m. laikotarpio politikos programoje pabrėžiama turizmo, ypač Šiaurės Norvegijoje, svarba: „Šiaurės Norvegija yra unikalus kelionių maršrutas; jai būtina suteikti galimybę suprasti ir atskleisti savo potencialą“ (p. 22, http://arbeiderpartiet.no/file/download/4861/58544/file/soriamoria2_english.pdf).
   
      (17)  Žr. Norvegijos Vyriausybės turizmo strategiją: „Avinor“ įkūrė „Šiaurės pašvaistės oro uostus“ kaip vieną bendrą visų didžiausių Šiaurės Norvegijos oro uostų prekės ženklą […] „Avinor“ pritaria Šiaurės Norvegijos Užsakomųjų skrydžių fondo įsteigimui […] Toks Užsakomųjų skrydžių fondas reikalingas skatinant užsakomąsias keliones į šį regioną. Iš pramonės dalyvių atsiliepimų galima spręsti, kad tai bus svarbi skrydžių eismą suaktyvinsianti iniciatyva" („Kelionės tikslas – Norvegija: nacionalinė turizmo pramonės strategija“, p. 76, http://www.regjeringen.no/pages/37646196/Lenke_til_strategien-engelsk.pdf).
   
      (18)  Pavyzdžiui, Nordlando apskrityje parengta „Turizmo Nordlande 2011–2015 m. laikotarpiu strategija“ (http://www.nfk.no/Filnedlasting.aspx?MId1=1266&FilId=11230).
   
      (19)  Institucijos 2007–2013 m. nacionalinės regioninės pagalbos teikimo gairės, OL L 231, 1994 9 3, p. 1 ir EEE priedas Nr. 32, 1994 9 3, p. 42, taip pat paskelbtos internete http://www.eftasurv.int/state-aid/legal-framework/state-aid-guidelines/. Gairės paskutinį kartą pakeistos 2006 m. balandžio 6 d. ir paskelbtos OL L 54, 2008 2 28, p. 1 ir EEE priede Nr. 11, 2008 2 28, p. 1. Šios gairės atitinka Europos Komisijos priimtas 2007–2013 m. nacionalinės regioninės pagalbos teikimo gaires, paskelbtas OL C 54, 2006 3 4, p. 13 (toliau – regioninės pagalbos gairės). Visos trys apskritys yra NUTS II lygio regionai. Gyventojų tankis yra mažiausias Finmarke – 1,6 gyventojo kvadratiniame kilometre.
   
      (20)  2009 m. Institucija patvirtino pagalbos su Budės miestu (antru didžiausiu miestu Šiaurės Norvegijoje) jungiančių maršrutų plėtrai schemą, žr. Institucijos sprendimą Nr. 179/09/COL (dėl „Budės miesto maršrutų plėtros fondo“). Maršrutų plėtros fondas dar niekam nesuteikė pagalbos pagal šią schemą. Vežėjas „Norvegijos oro linijos“ trejus metus rengė skrydžius maršrutu tarp Tromsės ir vieno didžiausių Europos miestų. Nepaisant „Avinor“ paramos, šis maršrutas nebuvo pelningas. Jis panaikintas 2011 m. kovo mėn. „Air Baltic“ rengė skrydžius sezoniniu maršrutu tarp Tromsės ir Rygos dukart per savaitę nuo balandžio 1 d. iki rugsėjo 30 d. Šis maršrutas panaikintas 2011 m. SAS rengia skrydžius maršrutu tarp Tromsės ir Stokholmo dukart per savaitę nuo liepos 1 d. iki rugpjūčio 15 d. Be to, vienas Rusijos oro vežėjas rengia skrydžius triskart per savaitę iš Tromsės į Rusijos miestą Murmanską. Kadangi tarptautinių maršrutų yra nedaug, daroma prielaida, kad Šiaurės Norvegijos oro uostus su Europos miestais jungiantys maršrutai netenkina komercinių oro vežėjų interesų (dok. Nr. 632837).
   
      (21)  Tiesioginis poveikis yra susijęs su vartojimu, už kurį turistai sumoka savo pinigais. Netiesioginis poveikis siejamas su turistų išleistų pinigų verte platesnėms sritims, pavyzdžiui, prekių ir paslaugų pagal subrangos sutartis paklausa.
   
      (22)  Visi skaičiai pateikti Norvegijos kronomis (NOK) remiantis duomenimis, pateiktais ataskaitoje „Kelionių poveikis Triondelago ir Šiaurės Norvegijos ekonomikai 2010 m.“, kurią parengė Šiaurės Norvegijos vykdomasis komitetas (Landsdelsutvalget) ir Šiaurės Norvegijos turizmo paslaugų teikėjų asociacija (NHO Reiseliv Nord-Norge).
   
      (23)  Pranešimo (dok. Nr. 632837) p. 11 minima Transporto ekonomikos instituto (Transportøkonomisk institutt, TØI) 2007 m. ataskaita Nr. 941/2008 (https://www.toi.no/getfile.php/Publikasjoner/T%C3%98I%20rapporter/2008/941-2008/941-hele%20%20rapporten%20elektronisk-ny.pdf).
   
      (24)  Pasak Norvegijos valdžios institucijų, šie apytikriai skaičiai buvo nustatyti rengiant Užsakomųjų skrydžių fondo biudžetą. Lentelėje pateikti skaičiai yra apvalinti, todėl ne visai tikslūs.
   
      (25)  Gali būti taip, kad Norvegijos Vyriausybė skirs lėšų ir iš valstybės biudžeto.
   
      (26)  Tuščių orlaivių skrydžiai (angl. empty legs) – orlaivių pristatymas į vietą užsakomųjų skrydžių serijos pradžioje ir pabaigoje. Po pirmo skrydžio su keleiviais orlaivis grįžta tuščias, o paimti paskutinių keleivių taip pat skraidinamas tuščias orlaivis. Per užsakomųjų skrydžių seriją nemažai sąnaudų tenka tuščių orlaivių skrydžiams.
   
      (27)  80 % vietų užimtumas laikomas šio sektoriaus nenuostolingumo standartu.
   
      (28)  Šioje Užsakomųjų skrydžių fondo parengtoje lentelėje pateiktas pavyzdys, kaip schema bus taikoma skrydžiams iš Londono į Šiaurės Norvegiją lėktuvais Boeing 737–800. Įvertintos grynosios sąnaudos, kurias oro vežėjas įtrauks į kainą kelionių organizatoriui, bus 300 000 NOK per vieną grįžtamąjį skrydį. Kad būtų pasiekta nenuostolingumo riba (užpildyta 80 % vietų lėktuve, kuriame telpa 186 žmonės), bilietus turi įsigyti 149 keleiviai.
   
      (29)  Šį aiškinamąjį grafiką parengė Užsakomųjų skrydžių fondas (dok. Nr. 632837).
   
      (30)  „Avinor AS“ yra daugumą Norvegijos civilinių oro uostų administruojanti valstybės įmonė.
   
      (31)  Innovative Experiences atstovauja 33 Šiaurės Norvegijos turizmo įmonėms, kurios organizuoja turistams įspūdžių kupinas keliones.
   
      (32)  NHO Reiseliv (Norvegijos turizmo paslaugų teikėjų asociacija) atstovauja daugiau kaip 2 500 įmonių, kuriose dirba apie 55 000 darbuotojų. NHO Reiseliv Šiaurės Norvegijos skyriuje yra 400 narių.
   
      (33)  VinterTroms AS priklauso šešioms Šiaurės Norvegijos kelionių agentūroms.
   
      (34)  NHO Luftfart atstovauja Norvegijos oro transporto sektoriaus ir kitoms suinteresuotoms įmonėms.
   
      (35)  NHO Luftfart (dok. Nr. 650733) (neoficialiai išversta iš norvegų į anglų kalbą).
   
      (36)  2008 m. rugsėjo 24 d. Reglamentas (EB) Nr. 1008/2008 dėl oro susisiekimo paslaugų teikimo Bendrijoje bendrųjų taisyklių (OL L 293, 2008 10 31, p. 3), įtrauktas į EEE susitarimą XIII priedo 64a punktu.
   
      (37)  Dok. Nr. 644991.
   
      (38)  Dok. Nr. 653590/653595 ir 669821.
   
      (39)  Šią aiškinamąją schemą parengė Užsakomųjų skrydžių fondas (dok. Nr. 644991).
   
      (40)  Žr. II dalies 3.3 skirsnį.
   
      (41)  Norvegijos valdžios institucijų 2012 m. lapkričio 15 d. raštu (dok. Nr. 653590/653595).
   
      (42)  Norvegijos valdžios institucijos taip pat pažymėjo, kad kada nors ateityje Užsakomųjų skrydžių fondas gali būti bendrai finansuojamas privačių įmonių lėšomis. Atlikdama vertinimą Institucija į šią galimybę neatsižvelgė, nes tokia perspektyva atrodo gana neužtikrinta.
   
      (43)  Regioninės pagalbos gairių 81 dalis.
   
      (44)  Dok. Nr. 632837 ir 322824.
   
      (45)  Žr. 2008 m. balandžio 15 d. Sprendimo SIDE prieš Komisiją, T-348/04, Rink. p. II-625, 99 punktą, 2009 m. sausio 14 d. Sprendimo Kronoply GmbH prieš Komisiją, T-162/06, Rink. p. II-1, 75 punktą.
   
      (46)  Regioninės pagalbos gairių 1 dalis.
   
      (47)  ELPA valstybės uždavinys yra įrodyti, kad pasiūlyta pagalba yra reikalinga ir tinkama užkirsti kelią užsitęsusiam gyventojų skaičiaus mažėjimui arba jį sušvelninti (žr. Regioninės pagalbos gairių 65 išnašą).
   
      (48)  Regioninės pagalbos gairių 69 dalis.
   
      (49)  Regioninės pagalbos gairių 22 dalies a punktas.
   
      (50)  1998 m. birželio 3 d. Sprendimas 1999/99/EB dėl Sicilijos regioninio įstatymo Nr. 25/93 dėl priemonių užimtumui skatinti (OL L 32, 1999 2 5, p. 18).
   
      (51)  Žr. Regioninės pagalbos gairių 65 išnašą.
   
      (52)  Žr., pavyzdžiui, 2006 m. liepos 19 d. Institucijos sprendimą Nr. 228/06/COL dėl regioniniu principu diferencijuotomis socialinio draudimo įmokomis teikiamos valstybės pagalbos, apie kurią pranešta: „Remdamasi Norvegijos valdžios institucijų suteikta informacija, Institucija mano, kad nėra kitų ne pagalbos veiklai priemonių, kurios būtų akivaizdžiai tinkamesnės tikslui pasiekti – užkirsti kelią gyventojų mažėjimui rečiausiai apgyvendintuose regionuose arba jį sumažinti“ (p. 23).
   
      (53)  Regioninės pagalbos gairių 10 dalis
   
      (54)  Žr. 23 išnašoje pateiktą nuorodą į TØI ataskaitą Nr. 941/2008 ir pranešimo p. 11 (dok. Nr. 632837).
   
      (55)  Europos Komisija savo sprendimais dėl susijungimo yra nustačiusi, kad reguliarieji ir nereguliarieji skrydžiai nėra ta pati rinka. Žr., pavyzdžiui, bylą Nr. COMP/M.5141 – KLM/Martinair, per kurią Komisija laikė vietų orlaiviuose teikimo kelionių organizatoriams rinką (t. y. „didmeninę rinką“) atskira nuo reguliariojo oro susisiekimo paslaugų teikimo galutiniams vartotojams rinkos. Komisija pažymėjo, kad „vietų orlaiviuose pardavimo kelionių organizatoriams rinka yra pirminė, palyginti su rinka, kurioje vietos parduodamos pavieniams asmenims. Todėl konkurencinės sąlygos šioje rinkoje yra visiškai kitokios, nes kelionių organizatorių reikalavimai yra kitokie negu pavienių klientų (pavyzdžiui, vietos orlaiviuose perkamos dideliais kiekiais, deramasi dėl nuolaidų, atsižvelgiama į klientų poreikius dėl skrydžių laiko ir t. t.)“ (OL C 51, 2009 3 4, p. 4).
   
      (56)  Žr. schemos aprašymą I dalies 2.5 skirsnyje.
   
      (57)  2002 m. lapkričio 27 d. Sprendimas 2003/262/EB dėl Graikijos priemokų kelionių organizatoriams schemos (OL L 103, 2003 4 24, p. 63).
   
      (58)  Tuo atveju Europos Komisija taip pat nusprendė, kad Graikijos valdžios institucijos nesuteikė Komisijai informacijos, reikalingos tokios pagalbos tinkamumui įvertinti remiantis jos nauda regioninei plėtrai (žr. sprendimo 22 punktą).
   
      (59)  Regioninės pagalbos gairių 71 dalis.
   
      (60)  Paskelbta http://www.eftasurv.int/media/decisions/195-04-COL.pdf.